Den koptisk-ortodokse kirke

Den koptisk-ortodokse kirke er en av de orientalsk-ortodokse kirker. Kopter er gresk for egypter, og det er Egypt som er kirkens kjerneområde. Kirkens overhode er siden 1000-tallet bosatt i Kairo. Hans fulle offisielle tittel er «pave av Alexandria og patriark av hele Afrika».

Utbredelse 
Det finnes ingen sikre offisielle tall for hvor mange ortodokse koptere som lever i Egypt i dag, men anslagene ligger normalt mellom 7 og 11 millioner – rundt 10 % av Egypts befolkning. Tallmessig er de det største kristne kirkesamfunn i Midtøsten i dag.

Foruten Egypt finnes det også mindre koptiske diasporasamfunn i Sudan, Etiopia, Israel, Algerie, Libya og USA.

Begrepsavklaringer 
Merk at betegnelsen koptiske kristne også kan brukes om tilhengere av Den koptiske katolske kirke, som er i kommunion med Den katolske kirke og underlagt paven i Rom. De koptiske kristne i begge kirker utgjør altså omkring 10 % av befolkningen i Egypt, og omkring 190 000 av disse tilhører Den koptiske katolske kirke.

Patriarken (også kalt paven) i Den koptisk-ortodokse kirke må ikke forveksles med patriarken i Den koptiske katolske kirke, eller patriarken i Den ortodokse kirke i Alexandria, en kirke som utgjør en del av den ortodokse kirke. Videre må den koptisk-ortodokse pave (og patriark) selvsagt ikke forveksles med den romersk-katolske pave.

Historie og egenart
Den koptisk-ortodokse kirke ble skilt fra storkirken etter at den sammen med flere andre østlige kirker ikke godtok beslutningen om Kristi to naturer i 451. Den koptiske kirkes nåværende overhode, pave Tawadros II av Alexandria, regnes som den 118. kirkeleder etter evangelisten Markus, som ifølge tradisjonen kristnet Egypt.

Kirken har et sterkt klostervesen og en rik kontemplativ tradisjon som går helt tilbake til de såkalte ørkenfedrene. Den koptisk-ortodokse kirken har også en sterk tradisjon for ikonmaleri, med et eget institutt i Kairo hvor dette håndverket vedlikeholdes. Ett av det helt sentrale motiver i denne kirkens ikonkunst er Den hellige familie på flukt: Maria, Josef og Jesusbarnet flyktet ifølge Det nye testamente til Egypt like etter Jesu fødsel. Også musikalsk og liturgisk er Den koptisk-ortodokse kirke svært tradisjonsbevisst. I gudstjenestesammenheng har de samme sanger og bønner vært brukt gjennom århundrer. Den allerede i utgangspunktet sterke tradisjonsbevisstheten er trolig blitt ytterligere forsterket av at kopterne har vært en (i varierende grad undertrykket) minoritet siden den islamske ekspansjonen i Nord-Afrika på 700-tallet.

Den koptisk-ortodokse biskop Thomas, med bispedømme i El-Qussia i Øvre Egypt, mottok i november 2005 den norske Stefanusprisen for sin innsats for trosfrihet og menneskerettigheter.

Bispedømmer 
Kirken er organisert i 83 bispedømmer eller sammenlignbare jurisdiksjoner. Av disse ligger 59 i Egypt, ti i Europa, seks i Amerika, fire i Afrika sør for Egypt, tre i Australia og ett i Midtøsten. Overhodene for samtlige jurisdiksjoner utgjør kirkens synode, der ytterligere tre hjelpebiskoper, tolv assistenbiskoper, fem eksarker, tre generalbiskoper, én korbiskop og to patriarkale vikarer er representert (som ikke leder egne bispedømmer).

 3 metropolitan(erke)bispedømmer som paven selv er metropolitt over:
 Alexandria
 Kairo (med 8 assistentbiskoper)
 Nord-Amerika
 10 metropolitan(erke)bispedømmer med egne metropolitter:
 Aswan  
 Asyut  
 Beheira  
 Damietta  
 El-Balyana  
 Giza  
 Glastonbury  
 Jerusalem, hele Palestina, Philadelphia, Gulfstatene og hele Midtøsten            
 Minya  
 Toulon og hele Frankrike [vakant]  
 54 bispedømmer:
 Abnub og el-Fateh  
 Abutig, Sedfa og el-Ghanayem  
 Akhmim, Saqualta og klostrene i Akhmim-fjellene  
 Atbara og hele Nord-Sudan  
 Banha  
 Beba  
 Beni Mazar  
 Beni Suef  
 Birmingham og Midlands  
 Dairut og Sanabou  
 Deir Mawas og Delga  
 Dishna  
 El-Arish og hele Nord-Sinai  
 El-Mahalla, el-Kubra og Samanoud [vakant]  
 El-Minufiyah  
 El-Qusiya og Meir  
 El-Sharqiyah  
 El-Tor og hele Sør-Sinai  
 Faiyum  
 Girga  
 Helwan og el-Maasara  
 Hurghada, Kosseir og hele Rødehavet  
 Höxter-Brenkhausen, Kröffelbach og hele Tyskland  
 Irland, Skottland og hele Nordøst-England    
 Ismailia  
 Khartoum, Omdurman og hele Sør-Sudan    
 Los Angeles, hele Sør-California og Hawaii  
 Luxor  
 Maghagha  
 Mallawi  
 Manfalut  
 Mansoura  
 Matai  
 Melbourne, Victoria , Tasmania, Australian Capital Territory, Sør-Australia, Vest-Australia, New Zealand og hele Oseania    
 Milano og hele Nord-Italia  
 Nag Hammâdi og Abu Tesht  
 Naqada  
 Port Said  
 Qena  
 Samalut og Taha el-Aameda  
 Santa Cruz og hele Bolivia  
 São Paulo og hele Brasil  
 Shubra el-Kheima  
 Sohag  
 Stockholm og hele Norden     
 Suez  
 Sydney, New South Wales, Queensland, Nordterritoriet, Thailand, Singapore, Hongkong, Japan og hele Øst-Asia            
 Sør-USA  
 Tahta, Juhayna og Gabalein  
 Tanta  
 Tima  
 Torino og hele Sør-Italia  
 Wien og hele Østerrike  
 Zaqaziq  
 Suffraganbispedømmer (som er underordnet en metropolitt):
 Marseille  
 Alexandria og hele Virginia  
 2 eksarkater med egne misjonsbiskoper:
 Vest- og Sør-Afrika            
 Øst- og Sentral-Afrika          
 12 bispeabbedier (klostre hvis abbed har rang som biskop):
 St. Antonius-klosteret, Barstow [vakant]  
 St. Georg-klosteret, el-Khatatba  
 Jomfru Maria-klosteret, el-Muharraq  
 St. Samuel-klosteret, el-Qualamon-fjellene  
 St. Georg-klosteret, el-Rozaiquat [vakant]  
 St. Mina-klosteret, Maryutørkenen  
 Jomfru Maria-klosteret, Sketisørkenen  
 Paromeos-klosteret, Sketisørkenen  
 St. Pishoy-klosteret, Sketisørkenen  
 St. Shenouda-klosteret, Sydney  
 St. Antonius-klosteret, Den østlige ørkenen  
 St. Paul-klosteret, Den østlige ørkenen

Referanser

Se også 
Orientalsk-ortodokse kirker
Den koptiske katolske kirke

Koptisk kristendom
Orientalsk-ortodokse kirker
Religion i Afrika